b'\n_START_ARTICLE_\nPagliaruzzi\n_START_PARAGRAPH_\nPagliaruzzi tudi Pagliarucci so bila posestni\xc5\xa1ka, podjetni\xc5\xa1ka, uradni\xc5\xa1ka ter plemi\xc5\xa1ka dru\xc5\xbeina, ki izvira iz Benetk in se je naselila na obmo\xc4\x8dju slovenskih de\xc5\xbeel sredi 17. stoletja.\n_START_SECTION_\nZgodovina\n_START_PARAGRAPH_\nZa\xc4\x8detnik dru\xc5\xbeine je bil Peter Pagliaruzzi, ki se je iz Benetk priselil na obalno gospostvo Devin pri Trstu (gospostvo Devin je sodilo pod Kranjsko), od koder se je dru\xc5\xbeina \xc5\xa1irila na Gori\xc5\xa1ko ter v 18. stoletju \xc5\xa1e drugod po Kranjskem, ter se danes potomci prete\xc5\xbeno nahajajo v Avstriji in Sloveniji._NEWLINE_Spo\xc4\x8detka 18. stoletja je dru\xc5\xbeina vodila dav\xc4\x8dna urada v Solkanu ter Kobaridu. Poleg tega se je pri\xc4\x8dela ukvarjati z gozdarstvom in sredi 18. stoletja svoje delovanje usmerjala \xc5\xa1e v industrijo ter gospodarjenje z zemlji\xc5\xa1kimi gospostvi. Med drugim je dru\xc5\xbeina imela v lasti zemlji\xc5\xa1ka gospostva Kieselstein, Golnik (ob\xc4\x8dina Kranj), Glince, Bokalce in Cekinov grad (Ljubljana), od industrijskih obratov pa Jezersko gla\xc5\xbeuto v javorni\xc5\xa1kih gozdovih pri Cerknici ter tovarno \xc5\xbeime v Stra\xc5\xbei\xc5\xa1\xc4\x8du pri Kranju._NEWLINE_Pagliaruzzijevi so bili ob za\xc4\x8detku 19. stoletja \xc5\xbee dobro povezani s kranjskim plemstvom, posebej tesni so bili stiki z dru\xc5\xbeinami Zois, Pollini, Codelli, sorodstvene veze pa so segale tudi med koro\xc5\xa1ko plemstvo, zato ne \xc4\x8dudi da sta dve veji dru\xc5\xbeine Pagliaruzzi v za\xc4\x8detku 19. stoletja pridobili plemi\xc5\xa1ki naziv in bila ta na Kranjskem sprejeta med kranjske de\xc5\xbeelane._NEWLINE_Plemi\xc5\xa1ki naziv gori\xc5\xa1ke veje se je glasil "plemeniti Edelheim" kranjske veje pa "vitezi s Kieselsteina", medtem, ko druge dru\xc5\xbeinske veje niso prejele avstrijskega plemstva. Vite\xc5\xa1ka veja Pagliaruzzijev se je pri\xc4\x8dela z zdravnikom Natalisom Pagliaruzzijem, ki je dru\xc5\xbeini pridobil mo\xc4\x8d z uspe\xc5\xa1nim podjetni\xc5\xa1kim in politi\xc4\x8dnim delovanjem, ime njegovega sina Sigismunda Pagliaruccija se javi med prvimi prostozidarji. \xc5\xa0e pred francosko zasedbo so bili v dru\xc5\xbeini izraziti simpatizerji Napoleona oziroma njegovih idej, kar jim je po ponovni vzpostavitvi avstrijske oblasti prineslo o\xc4\x8ditke frankofilstva._NEWLINE_Po Sigismundovi smrti je pri\xc4\x8dela mo\xc4\x8d dru\xc5\xbeine hitro kopneti ter je do pri\xc4\x8detka 20. stoletja izgubila ve\xc4\x8dino premo\xc5\xbeenja in vpliva.'